
	Παρουσίαση του βιβλίου
του Χρίστου Χατζήπαπα

αλλόφυλοι εραστές
στο Σπίτι της Κύπρου

Την Πέμπτη  11 Απριλίου 2019, πραγματοποιήθηκε στο Σπίτι της Κύπρου, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, η παρουσίαση του βιβλίου του Χρίστου Χατζήπαπα με τίτλο «αλλόφυλοι εραστές» που κυκλοφορεί από τις Εκδόσεις Γκοβόστη.
Η συλλογή διηγημάτων ακτινογραφεί με συγκινητικό τρόπο την κυπριακή ψυχή, τη φορτισμένη από την εισβολή και την κατοχή και τα «εμφύλια» πάθη. Τα δεκαοκτώ διηγήματα της συλλογής, σε δύο ενότητες, έχουν να κάνουν με επιχώρια άλγη και άγη από τη μια, αλλά και τη διεισδυτική ψυχογραφία του σύγχρονου ανθρώπου. Ο Κύπριος πεζογράφος πετυχαίνει τη σύζευξη ιστορίας και πραγματικότητας με τη μυθοπλασία, συμπλέκοντας αξεδιάλυτα την υπαρξιακή αγωνία με την κοινωνική μέριμνα και ανησυχία.
«Ο Χρίστος Χατζήπαπας έχει μια αξιοσημείωτη παρουσία όχι μόνο στη λογοτεχνία της Κύπρου αλλά και του ευρύτερου ελλαδικού χώρου» είπε η Μορφωτική Σύμβουλος δρ Νάντια Στυλιανού καλωσορίζοντας τους παρευρισκόμενους, ενώ έκανε σύντομη αναφορά στη λογοτεχνική πορεία του Χρίστου Χατζήπαπα.
Για το βιβλίο μίλησε ο Ομότιμος Καθηγητής του Αριστοτελείου Πανεπιστημίου Θεσσαλονίκης, κ. Γιώργος Κεχαγιόγλου.

Ο ομιλητής εστίασε «στα επίμονα και υπαρξιακά θέματα τα οποία διατρέχουν και αποτελούν την ουσία του έργου του Χ.Χ., μαζί με τον έρωτα που και αυτός συνδέεται με την ύπαρξη και με την πολιτική και κοινωνική σάτιρα» προσθέτοντας ότι «η πεζογραφία του Χ.Χ. έχει βάση ρεαλιστική, βιωματική, δεν μιλά φανταστικά, δεν πλάθει και δεν μυθοποιεί καταστάσεις».  Κάνοντας μια εκτενή αναφορά στα διηγήματα, τόνισε την ποιητικότητα με την οποία διαπνέονται λέγοντας ότι «ένα από τα στοιχεία που επηρέασαν και την καλή μυθιστοριογραφία και τη διηγηματογραφία του δημιουργού, είναι ότι όχι μόνο ξεκίνησε αλλά συνεχίζει να είναι ποιητής» και επισήμανε ότι «η ουσία του έργου του είναι ο ανθρωπισμός και ο υπαρξιακός προβληματισμός».

Η εκδήλωση ολοκληρώθηκε με την αντιφώνηση του συγγραφέα  ο οποίος ευχαρίστησε όλους όσοι συμμετείχαν στη διοργάνωση της παρουσίασης και ιδιαίτερα τον ομιλητή για τη διεισδυτική ανάλυση του έργου του.
Αποσπάσματα από το βιβλίο διάβασαν οι ηθοποιοί, Ελένη Μολέσκη και Δημήτρης Ντάσκας.

